ธกส.เทกระจาดอุ้มลูกค้าดีล้างหนี้เกษตรกร
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ธ.ก.ส.เทกระจาดช่วยลูกหนี้ดี รับล้างหนี้เสียด้วยการลดดอกจ่ายให้ 50% หากชำระหนี้ทั้งก้อน
นายลักษณ์ วัจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ขณะนี้ธนาคารได้เตรียมวงเงินไว้ 2.5 หมื่นล้านบาท เพื่อปล่อยกู้เงื่อนไขพิเศษให้กับลูกค้าชั้นดีร่วม 2.5 ล้านราย แยกเป็นสินเชื่อวงเงินกู้ฉุกเฉิน 1.5 หมื่นล้านบาท ปล่อยกู้ได้ไม่เกินรายละ 5 หมื่นบาท ดอกเบี้ย 6.75% เพื่อไปใช้ในยามจำเป็น ลดการพึ่งพาหนี้นอกระบบ
นอกจากนี้ ยังจัดสรรสินเชื่อเพื่อสร้างความยั่งยืนทั้งการประกอบอาชีพและความมั่นคงในชีวิตอีก 1 หมื่นล้านบาท เช่น การซื้อบ้าน การซื้อที่ดินทำกิน การลงทุนแหล่งน้ำ การลงทุนเพื่อพัฒนาคุณภาพการผลิต ให้กู้สูง 80% ของหลักทรัพย์ ในอัตราดอกเบี้ยพิเศษ 3 เดือนแรก 0% เดือนที่ 4 ถึงปีที่ 3 ดอกเบี้ยลูกค้ารายย่อยชั้นดีลบ 2% ปีที่ 45 ดอกเบี้ยลูกค้ารายย่อยชั้นดีลบ 1% และปีที่ 6 ขึ้นไปดอกเบี้ยลูกค้ารายย่อยชั้นดี
นายลักษณ์ กล่าวอีกว่า สำหรับลูกหนี้ที่ไม่ก่อให้เกิดรายได้ หรือเอ็นพีแอล ซึ่งมีหนี้ค้างชำระไม่เกินวันที่ 30 มิ.ย. 2553 ทุกสัญญา หากลูกหนี้มาชำระหนี้เงินกู้ทั้งต้นเงินและดอกเบี้ยทุกสัญญาในคราวเดียวกัน ธ.ก.ส.จะยกเว้นดอกเบี้ยปรับปีละ 3% ให้ทั้งจำนวน และยังลดดอกเบี้ยค้างให้อีก 50% ของดอกเบี้ยค้างทั้งหมด เริ่มตั้งแต่วันที่ 1 ก.ย.นี้ ถึงวันที่ 31 มี.ค. 2554 และเมื่อชำระหนี้เสร็จสิ้นแล้ว ลูกค้าสามารถขอรับสินเชื่อใหม่ได้ตามหลักเกณฑ์ปกติของธนาคาร
สำหรับลูกค้าที่ประสบปัญหาน้ำท่วม ธ.ก.ส.จะขยายระยะเวลาชำระหนี้ออกไปอีก 1 ปี คิดดอกเบี้ยตามปกติ แต่ยังไม่มีการเรียกเก็บ หากเสียหายร้ายแรงจนมีรายได้ลดลง 50% จะขออนุมัติจากคณะกรรมการเพื่อขยายระยะเวลาชำระหนี้ออกไปอีก 3 ปี